T.Süleymanov. Çox sağ olun, cənab Sədr. Çox sağ olun, Fazil müəllim. Hörmətli cənab Sədr, hörmətli millət vəkilləri! Mən Dəvəçi rayonu və onun ərazisində olan qədim Şabran şəhəri haqqında məlumat vermək istərdim. Dəvəçi rayonu 1930-cu ildə təşkil edilmişdir. Rayon mərkəzi Dəvəçi qədim Dərbənd–Bakı karvan yolları üzərində bazar karvansarası olmuşdur. Eyni zamanda, bu ərazi dəvə karvanlarının dayanacaq yeri olmuş və burada həftə bazarları keçirilmişdir. Elə buna görə də bu rayon 1944-cü ilədək “Dəvəçibazar”, 1944–1963-cü illərdən isə “Dəvəçi” adlandırılmışdır. 1962-ci ildə Abşeron rayonuna birləşdirilən Dəvəçi 1965-ci ildən yenidən rayon kimi fəaliyyət göstərməkdədir. Rayonda 11 ərazi dairəsi, qaçqın və məcburi köçkünlərin yaşadıqları bir ərazi vahidi mövcuddur. Rayonun inzibati ərazisində 68 kənd vardır, inzibati mərkəzi Dəvəçi şəhəridir.